Nya Vevi Siwo Tso Mose fe Agbalẽ Gbãtɔ Me—II
Yehowa fe Nya la Le Agbe
Nya Vevi Siwo Tso Mose fe Agbalẽ Gbãtɔ Me—II
MOSE ƑE AGBALẼ GBÃTƆ fo nu tso amefomea fe fe 2,369 fe ŋutinya, si dze egɔme tso ame gbãtɔ, Adam wɔwɔ dzi vaseɖe Yakob fe vi Yosef fe kuɣi ŋu. Míedzro ta 10 gbãtɔawo kple ta 11 lia fe kpukpui 9 gbãtɔawo, siwo fo nu tso xexemewɔwɔ vaseɖe Babel-mɔ̃a tutu fe ŋutinya ŋu me le magazine sia fe tata si do ŋgɔ me. * Nyati sia adzro Mose fe Agbalẽ Gbãtɔ fe akpa mamlɛa si ku ɖe Mawu fe nuwɔwɔ kple Abraham, Isak, Yakob, kple Yosef ŋu me.
ABRAHAM ZU MAWU XƆLƆ̃
Anɔ fe 350 le Tsiɖɔɖɔa megbe lɔfo la, wodzi ŋutsu aɖe si nɔ vevie ŋutɔ na Mawu le Noa fe vi Sem fe dzidzimea me. Eŋkɔe nye Abram, gake emegbe la, wova trɔe wòzu Abraham. Abram wɔ ɖe Mawu fe sedede dzi hedzo le Kaldeatɔwo fe dugã Ur me va zu avɔgbadɔmenɔla le anyigba aɖe si Yehowa do ŋugbe be yeatsɔ na eya kple efe dzidzimeviwo la dzi. Abraham fe xɔse kple toɖoɖo na wova yɔe be “Mawu xɔlɔ̃.”—Yakobo 2:23.
Yehowa tsrɔ̃ ame vɔ̃ɖi siwo nɔ Sodom kple dugã siwo te ɖe eŋu me, gake ena Lot kple vianyɔnuviawo tsi agbe. Mawu fe ŋugbedodo va eme esime Abraham dzi via Isak. Le fe aɖewo megbe la, Yehowa do Abraham fe xɔse kpɔ esime wògblɔ nɛ be wòatsɔ via asa vɔe na ye. Abraham nɔ klalo na esia wɔwɔ gake mawudɔla aɖe tɔ tee. Ðikekemanɔmee la, Abraham nye amesi si xɔse le, eye woka ɖe edzi nɛ be dukɔwo katã ayra wo ɖokuiwo to efe dzidzimevi dzi. Abraham srɔ̃ lɔlɔ̃a, Sara, fe ku na wòfa konyi geɖe.
Ŋɔŋlɔawo me Biabiawo Ŋuɖoɖo:
12:1-3—Ɣekaɣie nu si wobla kple Abraham la dze dɔwɔwɔ gɔme, eye hena ɣeyiɣi didi ka? Anɔ eme be nu si Yehowa bla kple Abram be ‘anyigba dzi fomewo katã ayra wo ɖokui to Abram dzi’ la dze dɔwɔwɔ gɔme esime Abram tso Frat-tɔsisia le efe Kanaan yiyi me. Ɣemaɣi anye Nisan 14, 1943 D.M.Ŋ.—si nye fe 430 do ŋgɔ na Israel ɖeɖe tso Egipte. (Mose II, 12:2, 6, 7, 40, 41) “Nubabla mavɔ” ye nu si wobla kple Abraham la nye. Anɔ dɔ wɔm vaseɖe esime woayra anyigba dzi fomewo eye woatsrɔ̃ Mawu fe futɔwo katã vɔ.—Mose I, 17:7; Korintotɔwo I, 15:23-26.
15:13—Ɣekaɣie fe 400 fe fukpekpe si me wogblɔ ɖi be Abram fe dzidzimeviwo ato la de? Fukpekpe fe ɣeyiɣi sia dze egɔme le fe 1913 D.M.Ŋ. esime wotso no na Abraham fe vi Isak le efe fe 5 xɔxɔ lɔfo me eye fofoa fe vi, Ismael, si xɔ fe 19 la ‘nɔa gaflui nu wɔm’ ɖe eŋu. (Mose I, 21:8-14; Galatiatɔwo 4:29) Ewu enu esime woɖe Israel-viwo tso Egipte fe kluvinyenye me le fe 1513 D.M.Ŋ. me.
16:2—Ðe wòsɔ be Sarai tsɔ efe kosi Xagar na Abram wòzu srɔ̃a? Sara fe kosi tsɔtsɔ na sɔ ɖe dekɔnu si nɔ anyi ɣemaɣi nu—si nye be enye dzizizi na srɔ̃nyɔnu konɔ be wòadi ahiãvi na srɔ̃a ale be wòadzi domenyila nɛ. Kain fe dzidzimeviwoe nye ame gbãtɔ siwo ɖe srɔ̃ geɖe. Mlɔeba eva zu kɔnu eye Yehowa subɔla aɖewo hã fo wo ɖokui ɖe eme. (Mose I, 4:17-19; 16:1-3; 29:21-28) Ke hã, Yehowa meɖe asi le srɔ̃ɖekaɖeɖe fe dzidzenu si nɔ esi le gɔmedzedzea me ŋu kpɔ gbeɖe o. (Mose I, 2:21, 22) Edze fã be srɔ̃ ɖekaɖekae Noa kple via siwo hã wogade se na be ‘woadzi ne woasɔ gbɔ, eye woayɔ anyigba la dzi’ la ɖe. (Mose I, 7:7; 9:1; Petro II, 2:5) Eye Yesu Kristo gagbugbɔ gbe te ɖe srɔ̃ɖekaɖeɖe fe dzidzenu sia dzi.—Mateo 19:4-8; Timoteo I, 3:2, 12.
19:8—Ðe menye nu gbegblẽ be Lot ɖe mɔ le vianyɔnuwo ŋu na Sodomtɔwo oa? Enye Ɣedzefetɔwo fe agbenyuinɔnɔ ŋuti se be amedzroxɔla la nakpɔ amedzro siwo le efe afeme la ta, ahaʋli wo ta ɖaseɖe ku me ne ehiã. Lot dzra ɖo ɖe ema wɔwɔ ŋu. Etsɔ dzidefo do go yi nuvlowɔha la gbɔ, do ʋɔa, eye eya ɖeɖe kpe akɔ kple wo. Hafi Lot naɖe mɔ le vianyɔnuviawo ŋu la, anɔ eme be ede dzesii be Mawu fe amedɔdɔwoe yefe amedzroawo nye, eye ɖewohĩ esusui be Mawu ate ŋu akpɔ ye vinyɔnuviawo ta abe alesi Wòkpɔ tɔgãa srɔ̃ Sara ta le Egipte ene. (Mose I, 12:17-20) Le nyatefe me abe alesi nuwo va yii ene la, wokpɔ Lot kple viawo ta dedie.
19:30-38—Ðe Yehowa ŋe aɖaba fu Lot fe ahamumu kple alesi wòdzɔe be vianyɔnuviawo dzi vi nɛ dzia? Yehowa meda asi ɖe fometɔ kplikplikpli gbɔ dɔdɔ alo ahamumu dzi o. (Mose III, 18:6, 7, 29; Korintotɔwo I, 6:9, 10) Le nyatefe me la, Sodomtɔwo fe “dɔwɔwɔ, siwo mele sea nu o” te ɖe Lot dzi. (Petro II, 2:6-8) Aha si Lot fe vinyɔnuawo na wòmu la ate ŋu afia be wokpɔe dze sii be malɔ̃ adɔ yewo gbɔ ne ele ŋute o. Gake esi wònye amedzrowoe wonye le anyigba la dzi ta la, vianyɔnuviawo se le wo ɖokui me be esia koe nye mɔ si dzi yewoato ana be Lot fe fomea fe ŋkɔ mabu o. Woŋlɔ nuŋlɔɖia ɖe Biblia me be wòaɖe alesi Moabitɔwo (siwo dzɔ tso Moab me) kple Amonitɔwo (siwo dzɔ tso Ben-Ami me) do fome kple Abraham fe dzidzimevi siwo nye Israel-viwo la afia.
Nusɔsrɔ̃ Siwo Le Eme na Mí:
13:8, 9. Kpɔɖeŋu nyui ka gbegbee nye si Abraham ɖo ɖi le masɔmasɔwo gbɔ kpɔkpɔ me! Migana míaɖe mɔ gbeɖe be nusi ga ate ŋu awɔ, ame ŋutɔ fe nudidiwo, alo dada nagblẽ ŋutifafa fomedodo siwo le mía dome me o.
15:5, 6. Esime Abraham nɔ tsitsim evɔ viŋutsuvi aɖeke menɔ esi o la, efo nu tso nya la ŋu na Mawu. Yehowa hã na kakaɖedzii. Nukae do tso eme? Abraham “xɔ Yehowa dzi se.” Ne míeɖe míafe dzimenyawo fia Yehowa le gbedodoɖa me, hexɔ efe kakaɖedzinamenya siwo le Biblia me, heɖo toe la, míafe xɔse asẽ ŋu ɖe edzi.
15:16. Yehowa he efe ʋɔnu dɔdrɔ̃ Amoritɔwo (alo Kanaantɔwo) ɖe megbe vaseɖe esime dzidzime ene sɔŋ nu va yi. Nukatae? Esi wònye dzigbɔɖi Mawu tae. Elala vaseɖe esime mɔkpɔkpɔ aɖeke meganɔ anyi be woawɔ tɔtrɔ o. Ehiã be míawo hã míagbɔ dzi ɖi abe Yehowa ene.
18:23-33. Yehowa metsrɔ̃a amesiame dzro ko o. Ekpɔa ame dzɔdzɔewo ta.
Mose I, 19:16. Lot nɔ ‘megbelele hem,’ eye wònɔ na mawudɔlaawo be woalé eya kple efe fomea fe alɔnu akplɔ wo ado goe le Sodom dua me. Nunya anɔ eme be míagabu nuwɔwɔ kpata fe vevienyenye esime míele xexe vɔ̃ɖia fe nuwuwu lalam o.
19:26. Aleke gbegbee wòanye bometsitsii enye si be nusiwo gbɔ míedzo le le xexea me la nahe míafe susu alo míanɔ didim be míagatrɔ ɖe wo ŋu ake!
VI 12 LE YAKOB SI
Abraham wɔ ɖoɖo be Isak naɖe Rebeka, nyɔnu si xɔ Yehowa dzi se. Edzi venɔvi siwo nye Esau kple Yakob. Esau ɖi gbɔ efe ŋgɔgbevinyenye fe gomenɔamesi hetsɔe dzra na Yakob, amesi va xɔ fofoa fe yayrawo emegbe. Yakob si yi Paddan-aram, afisi wòɖe Lea kple Raxel le hekplɔ wo fofo fe lãhawo abe fe 20 ene hafi kplɔ efe fomea dzoe. Lea, Raxel, kple wofe kosiwo dzi ŋutsuvi 12 kpakple nyɔnuviwo na Yakob. Yakob te kame kple mawudɔla aɖe hexɔ yayra, eye wotrɔ efe ŋkɔ wòzu Israel.
Ŋɔŋlɔawo me Biabiawo Ŋuɖoɖo:
28:12, 13—Gɔmesese kae le drɔ̃e si Yakob ku si me wòkpɔ ‘aŋutsrɔe’ le la ŋu? ‘Aŋutsrɔe’ sia, si fe nɔnɔme anya nɔ abe atrakpui si wotsɔ kpe wɔ ene la ɖee fia be kadodomɔnu le anyigba kple dzifo dome. Mawudɔlawo fe elialia kple ɖiɖi ɖee fia be mawudɔlawo subɔna le mɔ vevi ŋutɔ aɖe nu le Yehowa kple amegbetɔ siwo ŋu wòkpɔa ŋudzedze ɖo la dome.—Yohanes 1:51.
30:14, 15—Nukatae Raxel ɖe asi le mɔnukpɔkpɔ si su esi be wòadɔ kple srɔ̃a ŋu le agbitsa fomevi aɖe ta? Le blemaɣeyiɣiwo me la, wozãa agbitsa le atikewɔwɔ me abe vevesesenutsitike ene kple le mɔxexe ɖe lãmekawo fe lialia nu alo le edada me. Woxɔe se hã be atikutsetse sia te ŋu nyɔa gbɔdɔdɔ fe dzodzro ɖe ame me hedzia ŋutete si le ame ŋu be wòadzi vi la ɖe edzi alo kpena ɖe ame ŋu wofɔa fu. (Hawo fe Ha 7:13) Togbɔ be Biblia megblɔ susu si ta Raxel ɖe asi le gbɔdɔdɔ ŋu ɖe agbitsa ta o hã la, anya bui be agbitsa la akpe ɖe ye ŋu yeafɔ fu ahatsi ŋukpe si yefe kotsitsi nye na ye nu. Gake fe aɖewo megbe hafi Yehowa ‘ʋu efe vidzidɔ nu.’—Mose I, 30:22-24.
Nusɔsrɔ̃ Siwo Le Eme na Mí:
25:23. Ŋutete le Yehowa si be wòanya amesi womedzi haɖe o la fe wɔwɔme ahazã efe nunyanya do ŋgɔ ŋutetea atia amesi wòdi hena efe tameɖoɖo dzi wɔwɔ do ŋgɔ. Ke hã, meɖoa nusi amewo ava nye le etsɔme la ɖi doa ŋgɔ o.—Hosea 12:3; Romatɔwo 9:10-12.
25:32, 33; 32:24-29. Yakob fe ɖetsɔtsɔ le ŋgɔgbevinyenye fe gomenɔamesi xɔxɔ me kple efe kametete kple mawudɔla aɖe zã bliboa katã be yeaxɔ yayra la ɖee fia be ede asixɔxɔ nu kɔkɔewo ŋu vavã. Yehowa tsɔ nu kɔkɔe geɖe, abe míafe fomedodo kple eyama kpakple efe habɔbɔa, tafea, Biblia, kple míafe Fiaɖufemɔkpɔkpɔa ene de asi na mí. Mina míanɔ abe Yakob ene le asixɔxɔ dede wo ŋu me.
Mose I, 34:1, 30. Xaxa si ‘he dzɔgbevɔ̃e’ va Yakob dzi la dze egɔme le esi Dina dze xɔlɔ̃ amesiwo melɔ̃a Yehowa o ta. Ele be míatia amesiwo míedea ha kplii la nunyatɔe.
YEHOWA YRA YOSEF LE EGIPTE
Ŋuʋaʋã na Yakob viŋutsuwo dzra wo nɔvi Yosef kluvii. Wode Yosef gaxɔ me le Egipte elabena etsɔ dzidefo ku ɖe Mawu fe agbenyuinɔnɔ dzidzenuwo ŋu nutefewɔwɔtɔe. Le ɣeyiɣi aɖe megbe la, woɖee le gaxɔa me be wòva ɖe Farao fe drɔ̃e, siwo gblɔ fe adre fe nuɖuɖubɔɣi si yome fe adre fe dɔwuame ava ɖo ɖi, la gɔme. Emegbe woɖo Yosef Egiptetɔwo fe nuɖuɖu dzikpɔla. Dɔwuamea wɔe be nɔviawo va nuɖuɖu di ge le Egipte. Ƒomea gawɔ ɖeka henɔ Gosen-nyigba wɔnu la dzi. Esi Yakob nɔ efe kuba dzi la, eyra viaŋutsuawo hegblɔ nyagblɔɖi aɖe si na mɔkpɔkpɔ si ŋu kakaɖedzi le be yayra gãwo ava le fe alafa siwo ava va me. Wotsɔ Yakob fe kukua yi Kanaan heɖii le afima. Esi Yosef xɔ fe 110 heku la, wosi atike na efe kukua, ale be woava tsɔe yi Ŋugbedodonyigbaa dzi emegbe.—Mose II, 13:19.
Ŋɔŋlɔawo me Biabiawo Ŋuɖoɖo:
43:32—Nukatae wònye ŋunyɔ na Egiptetɔwo be woaɖu nu kple Hebritɔwo? Esia fe akpa gãtɔ anya tso mawusubɔsubɔ me nazãbubu alo amefomevinyenye fe dada gbɔ. Hekpe ɖe eŋu la, Egiptetɔwo nyɔa ŋu alẽkplɔlawo. (Mose I, 46:34) Nukatae? Ate ŋu anye ko be bubu boo aɖeke menɔ alẽkplɔlawo ŋu le Egiptetɔwo dome o. Alo ate ŋu anye be esi agbledenyigba mesɔ gbɔ o ta la, Egiptetɔwo ɖia gbɔ amesiwo va dia gbe na wofe lãhawo.
44:5—Ðe Yosef kpɔa nu dzea sii le kplu me ŋutɔŋutɔa? Edze fã be klosalo kplu la kple nusi wogblɔ tso eŋu la nye amefuflu alo ayemenuwɔwɔ aɖe. Yosef nye Yehowa subɔla wɔnutefe. Mekpɔa nu le kplua me ŋutɔŋutɔ o abe alesi ko wònye nyatefe be Benyamin hã mefii ŋutɔŋutɔ o ene.
49:10—Nukae “atamkayi” kple “fiatikplɔ” la fia? Atamkayi nye ati aɖe si dziɖula tsɔna ɖe asi wònyea dziɖuŋusẽ fe dzesi. Fiatikplɔ nye atikplɔ didi aɖe si tsi tre ɖi na ŋusẽ si le esi be ekpɔ mɔ ade se. Yakob fe nusiawo yɔyɔ ɖee fia be dziɖulanyenye kple ŋusẽ ɖedzesi aɖe anɔ Yuda-toa me vaseɖe esime Silo nava. Yuda fe dzidzimevi siae nye Yesu Kristo, amesi Yehowa tsɔ dzifo dziɖulanyenye de asi na. Fianyenye fe ŋusẽ le Kristo si eye ekpɔ mɔ ade se.—Psalmo 2:8, 9; Yesaya 55:4; Daniel 7:13, 14.
Nusɔsrɔ̃ Siwo Le Eme na Mí:
38:26. Yuda mewɔ nu ɖe toyɔvia Tamar si nye ahosi la ŋu nyuie o. Gake esime wogblɔe na Yuda be eyae do fua la, elɔ̃ ɖe efe vodadaa dzi ɖokuibɔbɔtɔe. Ele na míawo hã be míalɔ̃ ɖe míafe vodadawo dzi kaba.
39:9. Yosef fe nyaŋuɖoɖo na Potifar srɔ̃ ɖee fia be efe nukpɔsusu wɔ ɖeka kple Mawu tɔ le agbenyuinɔnɔ ŋu eye be mawume gɔmeɖosewoe fia mɔ efe dzitsinya. Ðe mele be míawo hã míaʋli be míawɔ nenema ke esi míele tsitsim le nyatefea ŋuti sidzedze vavãtɔ me oa?
41:14-16, 39, 40. Yehowa ate ŋu ana nɔnɔmewo natrɔ na amesiwo vɔ̃nɛ. Ne fukpekpewo le mía dzi vam la, anyo be míaɖo ŋu ɖe Yehowa ŋu ahayi edzi awɔ nutefe nɛ.
Xɔse si Nɔa Anyi Ðaa ye Nɔ Wo Si
Abraham, Isak, Yakob, kple Yosef nye mawuvɔ̃la siwo si xɔse nɔ vavã. Wofe agbe me nuŋlɔɖi, siwo le Mose fe Agbalẽ Gbãtɔa me la, doa ŋusẽ míafe xɔse hefiaa nu xɔasi geɖewo mí vavã.
Nuŋlɔɖi sia ate ŋu aɖe vi na wò ne èyi edzi le wò kwasiɖa sia kwasiɖa fe Biblia xexlẽ dɔdasi hena Teokrasi Subɔsubɔ Sukua wɔm. Ŋugbledede le nya siwo wogblɔ do ŋgɔ le nyati sia me ŋu akpe ɖe ŋuwò agbe nagaɖo nuŋlɔɖia me na wò.
[Etenuŋɔŋlɔwo]
^ mm. 1 Kpɔ nyati si nye “Yehowa fe Nya la Le Agbe—Nya Vevi Siwo Tso Mose fe Agbalẽ Gbãtɔ Me—I” si dze le Gbetakpɔxɔ, January 1, 2004, fe tataa me.
[Nɔnɔmetata si le axa 26]
Yehowa yra Yosef
[Nɔnɔmetata si le axa 26]
Abraham nye xɔsetɔ
[Nɔnɔmetata si le axa 26]
Wokpɔ nutefewɔla Lot kple vianyɔnuviawo ta
[Nɔnɔmetata si le axa 29]
Yakob de asixɔxɔ nu kɔkɔewo ŋu. Wò hã èdenɛa?
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn